Rustem Umjerov

Rustem Enverovytš Umjerov (, ; s. 19. huhtikuuta 1982 Bulungʻur, Samarkandin alue, Uzbekistanin SNT) on ukrainalainen poliitikko ja liikemies, joka on syyskuusta 2023 lähtien toiminut Ukrainan puolustusministerinä. Hän on kansallisuudeltaan Krimin tataari.

Umjerov syntyi Uzbekistanin Bulungʻurissa Krimin Aluštasta kotoisin olevaan tataariperheeseen. Hän valmistui Ukrainan kansallisesta hallintoakatemiasta maisteriksi pääaineenaan rahoitus. Vuosina 2004–2010 hän työskenteli lifecell-matkapuhelinoperaattorilla useissa esimiestehtävissä.

Vuoden 2019 parlamenttivaaleissa Umjerov valittiin Ukrainan parlamenttiin Verh’ovna Radaan Holos-puolueen listan 18:ntena, sitoutumattomana ehdokkaana. Hän on toiminut Euroopan neuvoston parlamentaarisen yleiskokouksen Ukrainan pysyvän delegaation varapuheenjohtajana. Syyskuussa 2022 hänet nimitettiin Ukrainan valtion omaisuusrahaston johtajaksi.

Syyskuussa 2023 Ukrainan presidentti Volodymyr Zelenskyi esitti Umjerovia puolustusministeriksi Oleksi Reznikovin seuraajaksi. Ukrainan parlamentti nimitti hänet tehtävään 6. syyskuuta.

Lähteet 

Vuonna 1982 syntyneet
Elävät henkilöt
Ukrainalaiset poliitikot
Krimin tataarit